Diari Oficial de la Generalitat Valenciana


Sumari del DOGV 6428, del 30-12-2010 (2010/14844)

ORDRE 51/2010, de 22 de desembre, de la Conselleria d'Economia, Hisenda i Ocupació, per la qual es convoquen les ajudes de foment d'ocupació destinada al Programa de Pactes Territorials per a l'Ocupació per al Període 2011 i 2012.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6428

Data del DOGV
:   30-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/14312


Data del document
:   22-12-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 51/2010, de 22 de desembre, de la Conselleria d'Economia, Hisenda i Ocupació, per la qual es convoquen les ajudes de foment d'ocupació destinada al Programa de Pactes Territorials per a l'Ocupació per al Període 2011 i 2012. [2010/14253]  
Un dels objectius operatius en matèria d'ocupació, és establir les bases per a afavorir un creixement de l'ocupació a mitjà i llarg termini més estable i amb índexs de productivitat més elevats, fomentant les activitats emergents i amb major avantatge competitiu.   
Per a aconseguir este objectiu es determinen uns eixos d'actuació i unes mesures per a millorar l'eficàcia de les polítiques actives d'ocupació i afrontar els efectes de la situació econòmica en l'ocupació. Amb este fi i com a mesura específica de foment d'ocupació, es potencia els pactes territorials per a l'ocupació amb els interlocutors socials més representatius, afavorint la participació de les entitats locals en la determinació de les estratègies i plans d'actuació en els seus territoris, fomentant la coordinació de les polítiques de la Generalitat, i facilitant l'actuació d'altres administracions en el dit àmbit.  
Així mateix, les directrius i orientacions de l'estratègia europea d'ocupació donen una gran importància a la creació de llocs de treball a escala local i a la implicació de tota la societat en este objectiu, i consideren que sempre que siga possible les entitats locals han de planificar i aplicar mesures actives d'ocupació en col·laboració amb les organitzacions econòmiques i socials.  
D'acord amb tot això, el II Pacte Valencià pel Creixement i l'Ocupació 2009-2013 (PAVACE II) fixa com a objectiu principal en matèria laboral que l'economia valenciana continue generant llocs de treball més estables i de qualitat, fins a aconseguir la plena ocupació, atenent especialment a la inserció dels col·lectius de desocupats amb més dificultats, com els joves, les dones, els immigrants, els parats de llarga duració o les persones amb discapacitat.  
A fi de promoure els plantejaments locals de desenvolupament, creixement econòmica i ocupació, i d'acord amb el pla de la Generalitat per a l'impuls de l'economia i la creació d'ocupació, la Generalitat a través del SERVEF, per mitjà d'esta convocatòria, pretén recolzar les actuacions dels pactes territorials per a l'ocupació.  
D'esta manera, la present convocatòria recull ajudes per a actuacions dels pactes territorials dirigides especialment a la inserció de desocupats que pertanyen a empreses concretes o procedents de sectors de producció amb major índex de desocupació en el territori d'actuació del pacte, desocupats en risc d'exclusió social, creació d'empreses, tutories i assessorament d'empreses, activitats formatives, seguiment real del mercat de treball, així com actuacions de caràcter estratègic per al mercat de treball.  
Com a novetats per a l'exercici 2011, en primer lloc s'amplien les accions de tutories i assessorament a empreses implantades en el territori del pacte territorial, en segon lloc, s'amplia la quantia de subvenció per a la realització de treballs d'investigació del mercat de treball, i, en tercer i últim lloc, s'inclou una nova ajuda destinada a la realització de projectes amb incidència directa en l'ocupació en què es contemplen actuacions de caràcter estratègic per al mercat de treball, donant així suport a qualsevol iniciativa territorial que, puguen presentar projectes fins ara no recolzats, sempre que en última instància puguen acreditar resultats obtinguts com a conseqüència de les accions mampreses en aplicació del pacte.   
D'altra banda, i d'acord amb el que establix l'article 11 de la Llei 3/2000, de 17 d'abril, per la qual es crea el Servici Valencià d'Ocupació i Formació, tant l'activitat objecte de la subvenció com el gasto inherent a esta podran estendre's durant l'exercici següent a aquell en què s'haja atorgat la subvenció, sempre que l'activitat s'inicie l'any de la concessió, per això les ajudes recollides en la present ordre se subvencionaran a càrrec del pressupost de la Generalitat per al 2011.   
Les subvencions dirigides a pactes territorials per a l'ocupació podran ser objecte de cofinançament pel Programa Operatiu per a la Comunitat Valenciana 2007-2013, que va ser aprovat per Decisió C (2007) 6844, de 20 de desembre de 2007, de la Comissió.  
En virtut d'això, fent ús de les facultats conferides per la Llei 5/1983, de 30 de desembre, de Govern Valencià i, d'acord amb el que establix el Decret 129/2007, de 27 de juliol del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació.  
ORDENE  
CAPÍTOL I  
Disposicions generals  
Article 1. Objecte i àmbit  
1. L'objecte d'estes ajudes, davall la naturalesa jurídica de subvencions públiques, consistix en el suport als projectes que duguen a terme les entitats públiques que gestionen els pactes territorials d'ocupació en l'àmbit de la Comunitat Valenciana, amb la finalitat d'activar el desenvolupament local i el potencial de creació d'ocupació, i aconseguir una estratègia acceptada per tots els agents implicats en l'àmbit territorial d'actuació del pacte.   
2. Es consideren pactes territorials per l'ocupació, els acords de voluntats subscrits entre entitats de l'administració local i les organitzacions sindicals i empresarials més representatives del territori, per al compliment dels objectius previstos en l'apartat anterior.  
3. El pacte territorial haurà d'estar recolzat per un conveni de col·laboració en vigor subscrit amb la Conselleria d'Economia, Hisenda i Ocupació o amb el SERVEF.  
Article 2. Beneficiaris de les subvencions  
1. Podran ser beneficiàries de les subvencions regulades en esta ordre les entitats públiques que gestionen Pactes Territorials per a l'Ocupació i posteriorment hagen subscrit un conveni de col·laboració amb la Conselleria d'Economia, Hisenda i Ocupació o amb el SERVEF.  
2. No podran posseir la condició de beneficiaris els subjectes que incórreguen en alguna de les prohibicions recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
Article 3. Obligacions dels beneficiaris  
Amb independència de les obligacions específiques que expressament s'arrepleguen en la resolució de concessió, són exigibles les següents obligacions genèriques:  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.  
b) Justificar davant del SERVEF la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi de la subvenció.  
c) Comunicar al SERVEF l'obtenció d'altres subvencions o ajudes per a la mateixa finalitat procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció, la qual cosa podrà donar lloc a la modificació de la resolució de concessió.  
d) Facilitar totes aquelles dades i informació, en qüestions relacionades amb les subvencions concedides, que els siguen requerits pel SERVEF.  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat i, si és el cas, dels òrgans competents del Fons Social Europeu en relació amb les subvencions concedides.  
f) Obligació de justificar, si és el cas, la subvenció de l'any anterior.  
g) Adoptar les mesures necessàries per a donar l'adequada publicitat del caràcter públic del finançament del programa. Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional, així com al que disposa el Pla de Comunicació Programes Operatius FEDER-FSE de la Comunitat Valenciana 2007-2013, disponible en la pàgina web de la Generalitat . Entre les esmentades normes destaca que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.  
h) Els beneficiaris de les ajudes han de mantindre un sistema de comptabilitat separada o una codificació comptable adequada, en relació amb el contingut de les operacions subvencionades, obrint les subcomptes necessàries de manera que es puguen identificar els ingressos i gastos corresponents a estes.   
i) Les altres obligacions previstes en l'article 14.1 de la Llei General de Subvencions, i que no hagen sigut citades expressament.  
Article 4. Accions i projectes subvencionables  
Es considera que una acció o projecte és subvencionable quan tinga com a finalitat la inserció laboral o la creació d'empreses dins del territori d'actuació del pacte, garantint la igualtat d'oportunitats, la inserció laboral de col·lectius més desfavorits, i un creixement sostenible i compatible amb el medi ambient. Són accions subvencionables a càrrec d'este programa:  
a) Programes d'ocupació destinats a atendre la recol·locació dels desocupats pertanyents a empreses concretes, o a desocupats procedents de sectors de producció amb un índex major de desocupació dins del territori d'actuació del pacte.  
b) Programes d'ocupació destinats a desocupats en risc d'exclusió social. S'entén que un desocupat està en risc d'exclusió social quan els servicis socials dels ajuntaments, dins de l'àmbit d'actuació del pacte certifiquen la dita circumstància.  
c) Programes destinats a la creació d'empreses, incloent totes les fases des de l'assessorament inicial, estudi de la viabilitat del projecte empresarial, suport en la gestió, etcètera, amb la finalitat de recolzar la seua creació, posada en funcionament i manteniment.   
d) Programes destinats a les turories i l'assessorament, tant de les empreses de nova creació, entenent com a tals a les empreses constituïdes en els cinc anys anteriors a la publicació d'esta ordre, com d'empreses implantades en el territori del Pacte Territorial, independentment de la seua antiguitat i sempre que es tracte d'empreses pertanyents a sectors amb majors índexs de desocupació del territori del pacte, amb la finalitat, en ambdós casos, de potenciar el seu manteniment i assegurar la seua viabilitat en el mercat de treball.   
e) Activitats formatives dirigides a desocupats: cursos, seminaris, tallers, etcètera, sempre que vagen destinades a atendre necessitats concretes de formació del territori i prevegen objectius d'inserció per als alumnes participants.   
f) Treballs d'investigació del mercat de treball dins del territori d'actuació del Pacte.   
g) Projectes amb incidència directa en l'ocupació de la zona en què es contemplen actuacions de caràcter estratègic per al mercat de treball, i que no resulten de suport a través de les accions amunt indicades.  
Article 5. Requisits i funcionament de les accions o projectes subvencionables  
1. Perquè una acció siga subvencionable haurà de trobar-se entre les enumerades en l'article anterior i preveure uns objectius avaluables.  
   
2. Els projectes, que hauran d'ajustar-se en els seus continguts al que disposa l'article anterior, es presentaran a través dels models normalitzats que a este efecte facilitarà el SERVEF.  
3. Els servicis que presten els beneficiaris en el marc dels projectes subvencionats hauran de ser gratuïts.  
4. Programes d'ocupació destinats a atendre, en exclusiva, la recol·locació dels desocupats:  
- Recol·locació de desocupats pertanyents a empreses individuals la seu de les quals radique dins de l'àmbit territorial d'actuació del pacte. Es deurà especificar el nom concret de l'empresa i la seua localització, així com el nombre de treballadors desocupats que està previst inserir a càrrec del dit pla individual de recol·locació.   
- Recol·locació de desocupats procedents de sectors de producció amb un índex major de desocupació dins del territori d'actuació del pacte: s'haurà d'especificar els sectors concrets de producció objecte del pla.   
Estos programes hauran de preveure la recol·locació almenys d'un 50% dels participants amb un contracte de 6 mesos a jornada completa.   
5. Els programes d'ocupació per a persones en risc d'exclusió social: hauran de contemplar la inserció del menys un terç dels treballadors amb un contracte de tres mesos a jornada completa.  
6. En els programes d'ocupació previstos descrits en els apartats 4 i 5 d'este article:   
- L'itinerari d'inserció deurà tindre, almenys, una duració d'un mes i les accions d'acompanyament i seguiment a la inserció s'estendran durant la vigència del projecte.   
- L'entitat gestora del pacte deurà portar un control de les accions que s'han realitzat en cada itinerari d'inserció a cada un dels desocupats participants, elaborant per cada un dels participants una fitxa individual. En esta es detallaran i s'enumeraran les accions realitzades, la seua data, lloc, i duració i deurà estar firmada pel participant i pel responsable del projecte.  
- Així mateix es detallaran les accions de seguiment i acompanyament a la inserció, en una fitxa individual per participant. En esta es detallarà la data de realització del seguiment, la seua duració, el personal que l'ha realitzat. Esta fitxa estarà firmada únicament pel responsable del projecte i el tècnic que haja realitzat les accions.  
7. Els programes destinats a la creació d'empreses:  
- Hauran de portar necessàriament una previsió d'emprenedors que s'atenguen i de posibles empreses que es constituïsquen, havent de preveure, almenys, la creació d'un 10% de les empreses assessorades.   
- L'entitat gestora del pacte deurà portar una fitxa de control per cada desocupat emprenedor assessorat en què es concreten lloc, data, duració i detall de les accions desenvolupades, així com el personal tècnic que les ha dut a terme. La dita fitxa deurà estar firmada per l'emprenedor i el tècnic que ha realitzat les accions.  
8. Programes destinats a les tutories i l'assessorament d'empreses:  
- Les empreses de nova creació hauran d'haver-se constituït en els cinc anys anteriors a la publicació d'esta ordre,  
- La resta de les empreses, amb independència de la seua antiguitat, hauran de pertànyer a sectors amb majors índexs de desocupació del territori del Pacte, acreditant la dita circumstància en l'expedient.  
- L'entitat gestora del pacte haurà de concretar i fer un seguiment en una fitxa individualitzada per empresa assessorada de les accions que s'han dut a terme amb el dit assessorament, especificant el lloc, data, duració i detall de les accions desenvolupades. La dita fitxa deurà estar firmada per l'emprenedor assessorat i el tècnic que ha realitzat les accions.  
9. Els cursos que realitzen, dins de les activitats formatives, hauran de preveure almenys la inserció d'un terç dels alumnes participants amb un contracte almenys de dos mesos de duració a jornada completa. En cap cas, podran ser coincidents amb els que realitze la Direcció General de Formació i Qualificació Professional en l'àmbit territorial d'actuació del pacte. L'entitat gestora del pacte haurà de portar un control dels cursos que es realitzen, per mitjà d'unes fitxes de control en què es detallarà: el lloc de realització del curs, la seua duració, el personal docent, així com la relació d'alumnes assistents.   
Les insercions produïdes amb anterioritat a la finalització de les accions formatives, únicament seran subvencionables si guarden relació amb la formació impartida.  
10. Les fitxes de control de les distintes accions a què fan referència els apartats 4, 5 i 6 d'este article hauran d'estar en poder de l'entitat gestora del pacte i podran ser requerides, si és el cas, pel SERVEF, els òrgans de control de la Generalitat, de l'Estat, i de la Unió Europea.  
11. Treballs d'investigació del mercat de treball en el territori d'actuació del pacte realitzats per les següents entitats, sempre que, en tot cas, estiguen especialitzades en les àrees de coneixement que incidixen en l'objecte del treball:  
a) Universitats públiques o privades degudament reconegudes per l'autoritat competent i centres o entitats vinculades a estes.  
b) Entitats públiques o privades d'acreditada solvència.  
En cas que es tracte d'entitats de l'apartat b), la possible realització del projecte quedarà subjecta a autorització prèvia pel SERVEF.  
Els estudis reuniran les següents característiques:  
a) La finalitat dels estudis és impulsar el creixement i sosteniment de l'ocupació a curt i mitjà termini.   
b) Hauran d'incorporar el desenvolupament d'un treball de camp o experimental.  
c) Les conclusions hauran de contindre propostes d'actuació concretes amb una guia per a la seua possible implantació, i estaran orientades a qualsevol dels següents objectius: reestructuració de l'activitat econòmica de la zona, millora de la competitivitat empresarial o millora de la capacitació professional dels treballadors i persones desocupades del territori.  
Per a la valoració del projecte l'entitat haurà d'aportar una memòria amb el contingut següent:  
a) Objecte i finalitat de l'estudi  
b) Descripció del mètode de treball  
c) Calendari d'activitats i dates previstes d'obtenció de conclusions i entrega del treball.  
d) Costos associats al desenvolupament del treball.   
e) Curriculum vitae del responsable del projecte  
f) Identificació de l'entitat que realitzarà el treball. En el cas d'estudis de cost superior a 12.000 euros s'aportaran els pressupostos sol·licitats a altres entitats.  
12. Projectes amb incidència directa en l'ocupació de la zona en què es contemplen actuacions de caràcter estratègic per al mercat de treball. Per a l'avaluació del compliment d'estes condicions la memòria del projecte haurà de reflectir:  
a) Objectius.  
b) Anàlisi de necessitats detectades que justifiquen el desenvolupament d'este.  
c) Justificació del caràcter estratègic del projecte.  
d) Actuacions a desenvolupar i calendari previst.  
e) Mitjans a adscriure a la seua execució.  
f) Costos associats al desenvolupament del treball  
Article 6. Quantia de les ajuda  
1. Les quanties màximes de subvenció, en atenció a les accions i projectes subvencionables són:  
a) Programes d'ocupació per a la recol·locació de treballadors, previstos en l'article 4.a. S'establix una quantia màxima de subvenció per participant de 1.500 euros, que servirà per a determinar l'import de total de subvenció en funció dels desocupats previstos en el projecte.   
La liquidació de l'ajuda en funció dels objectius aconseguits es realitzarà en atenció a les següents quanties de subvenció:   
- Una ajuda per un import de 400 euros, no acumulable a les descrites en els paràgrafs següents, per atenció a cada participant en el seu itinerari d'inserció. En el supòsit que les insercions aconseguides foren inferiors al 50% dels desocupats participants es reduirà proporcionalment l'import d'esta ajuda, excepte en el cas que les insercions no superen el 10% dels desocupats participants i en este cas es produirà la revocació total de l'ajuda atorgada per a atendre estos plans.  
- Una ajuda per un import de 4.200 euros per atenció i inserció de caràcter estable i a jornada completa dels participants en el projecte.  
- Una ajuda de 1.200 euros per atenció i inserció temporal i a jornada completa, sempre que esta tinga una duració almenys de sis mesos. A estos efectes, s'acceptarà la concertació de dos contractes d'una duració mínima de tres mesos amb un mateix treballador.  
- Una ajuda de 900 euros, acumulable a l'ajuda per contractació temporal, per cada alta en el règim especial de treballadors autònoms dels participants en el Pla que tinga lloc durant la vigència del projecte una vegada finalitzat el tercer mes de participació en l'itinerari.  
b) Programes d'ocupació per a persones en risc d'exclusió social, previstos en l'article 4.b. S'establix una quantia màxima de subvenció per participant de 2.600 euros, que servirà per a determinar l'import de subvenció en atenció als desocupats previstos en el projecte.   
La liquidació de l'ajuda en funció dels objectius aconseguits es realitzarà en atenció a les següents quanties de subvenció:  
- Una ajuda de 500 euros, acumulable a les descrites en els paràgrafs següents, per atenció en el seu itinerari d'inserció a cada participant en el projecte. En el cas que les insercions aconseguides siguen inferiors a un terç dels desocupats participants, es reduirà proporcionalment l'import d'esta ajuda excepte en el cas que les insercions no superen el 10% dels desocupats participants i en este cas es produirà la revocació total de l'ajuda atorgada per a atendre estos plans.  
- Una ajuda per un import de 6.000 euros per cada inserció de caràcter estable i a jornada completa dels participants en el projecte.  
- Una ajuda de 1.500 euros per cada contracte temporal a jornada completa amb una duració almenys de tres mesos o de 3.000 euros en cas que el contracte temporal a jornada completa tinga una duració mínima de sis mesos. Estes ajudes són incompatibles entre si, i correspondrà la d'import superior en cas de concurrència en un mateix treballador. Se subvencionarà amb estos imports dos o més contractes almenys d'un mes de duració corresponents a un mateix treballador l'acumulació del qual abasta els períodes indicats en este epígraf encara que no hagen sigut subscrits pel mateix ocupador.  
- Una ajuda de 900 euros, acumulable a l'ajuda per contractació temporal, per cada alta en el règim especial de treballadors autònoms dels participants en el pla que tinga lloc durant la vigència del projecte una vegada finalitzat el tercer mes de participació en l'itinerari.  
c) Programes destinats a la creació d'empreses, previstos en l'article 4.c. S'establix un import màxim de subvenció de 300 € per empresa assessorada i de 3.000 € per empresa creada, sempre que estiguen d'alta en el règim corresponent de la Seguretat Social. Estes ajudes no són acumulables entre si. En cas que el percentatge d'empreses creades siga inferior al 10% es reduirà proporcionalment l'import de l'ajuda per assessorament, excepte en el cas que el dit percentatge siga inferior al 5% en este cas es produirà la revocació total de l'ajuda concedida per a atendre el programa.  
En cas que l'empresa creada contemple la creació de llocs de treball, l'ajuda descrita en l'apartat a) s'incrementarà en 500 euros per cada lloc de treball creat, sempre que este es trobe d'alta en el règim general de la Seguretat Social.  
d) Tutoria i assessorament d'empreses implantades en el territori del pacte territorial, tant empreses de nova creació com a empreses pertanyents a sectors amb majors índexs de desocupació del territori del pacte, amb independència de la seua antiguitat, prevista en l'article 4.d. S'establix un import màxim de 300 euros per empresa assessorada.   
e) Accions formatives, previstes en l'article 4.e. S'establix una quantia màxima de subvenció de 10 euros per alumne i per hora de formació, sempre que s'inserisquen almenys un terç dels alumnes amb un contracte d'una duració mínima de dos mesos a temps complet. En cas que les insercions aconseguides siguen inferiors a un terç dels alumnes participants es reduirà proporcionalment l'ajuda per alumne, excepte en el cas en què les insercions no superen el 5% i en este cas es produirà la revocació total de l'ajuda atorgada per a atendre l'acció formativa.  
f) Treballs d'investigació del mercat de treball, previstes en l'article 4.f. Les accions que es duguen a terme a càrrec d'este apartat tindran un import màxim de subvenció per sol·licitant de 30.000 euros per entitat beneficiària. En cas que estes accions s'estructuren en fases que es pretenguen escometre en successius exercicis, els treballs que es justifiquen a càrrec de cada exercici hauran de tindre substantivitat, i ser susceptibles d'avaluació.  
g) Projectes amb incidència directa en l'ocupació de la zona en què es contemplen actuacions de caràcter estratègic per al mercat de treball, previstos en l'article 4.g. Estan accions es podran subvencionar amb el límit màxim del 15.000 euros per entitat beneficiària.  
2. En el cas que els contractes aconseguits siguen de duració inferior a l'establida en els apartats anteriors, en atenció a cada un de les accions o projectes anteriorment descrits, es prorratejarà l'import de l'ajuda en funció de la duració del contracte. En cap cas se subvencionarà un contracte d'una duració inferior a dos mesos a jornada completa.  
3. Els contractes a temps parcial podran ser objecte de subvenció sempre que tinguen una duració alemenys de 20 hores setmanals, amb reducció proporcional de la quantia de l'ajuda, sempre que la seua duració siga almenys de tres mesos.  
4. Amb caràcter general, no es podran acumular en un mateix desocupat o usuari les ajudes previstes en els apartats anteriors. Totes estes ajudes estan cofinançades pel Fons Social Europeu, a càrrec del Programa Operatiu de la Comunitat Valenciana 2007-2013 i correspon a l'entitat gestora del pacte informar els beneficiaris d'este cofinançament, i es pot imputar el gasto com a costos indirectes dins del màxim subvencionable per este concepte segons l'article 18 de la present ordre.  
CAPÍTOL II  
Procediment per a la concessió i gestió de les ajudes  
Article 7. Termini i presentació de sol·licituds  
1. Les sol·licituds per a l'obtenció de les ajudes regulades en la present ordre, en imprés model normalitzat, hauran de dirigir-se al Servici Valencià d'Ocupació i Formació (SERVEF), i es presentaran preferentment en l'Àrea de Foment de l'Ocupació, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la tramitació telemàtica.  
2. El termini de presentació de sol·licituds per a les ajudes previstes en esta orde serà de 30 dies naturals comptadors des de l'endemà a la publicació de la present ordre en el Diari Oficial de la Comunitat Valenciana.  
3. En el cas de nous pactes territorials els convenis dels quals entre les seues entitats gestores i la Conselleria d'Economia, Hisenda i Ocupació o el SERVEF es firmen durant l'any 2011, sempre que la data del conveni de col·laboració, siga anterior al 31 de juliol, el termini per a la presentació de sol·licituds d'ajudes serà de 30 dies naturals a comptar de la data de la firma del conveni.  
Article 8. Documentació  
1. Les sol·licituds presentades d'acord amb el que establix l'article 7 de la present ordre, hauran d'anar acompanyades, amb caràcter general, de la documentació següent:  
a) Documentació acreditativa i identificativa de l'entitat o de la persona sol·licitant i, en el cas d'entitats, del representant legal.  
b) Certificació de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.  
c) Certificació del secretari de la corporació local, o òrgan equivalent, en què conste la disposició de finançament per a costejar la part no subvencionada pel SERVEF.  
d) Dades de domiciliació bancària segons model facilitat a este efecte (fitxa de manteniment de tercers), excepte si s'ha presentat amb anterioritat davant del SERVEF i no ha experimentat variació, i en este cas s'indicarà el compte en què es practicarà l'ingrés. Així mateix, hauran d'aportar certificat de l'entitat bancària on s'acredite la titularitat del compte corresponent.  
e) Declaració de l'entitat sol·licitant que no ha percebut cap ajuda que puga concórrer amb allò que establix esta norma o, en cas de percepció, especificació de les ajudes rebudes i la seua quantia.  
f) Declaració responsable del representant legal de l'entitat beneficiària que esta no incorre en les prohibicions per a obtindre la condició de beneficiari recollides en els apartats 2 i 3 de l'article 13 de la Llei General de Subvencions.  
g) Memòria d'activitats i memòria econòmica (segons models normalitzats) dels projectes que tenen previst desenvolupar l'entitat o consorci que gestione el pacte territorial per l'ocupació:  
En la memòria d'activitats es descriurà qualitativament el programa a desenvolupar, distingint-se i quantificant-se les actuacions a realitzar entre l'1 de maig del 2011 i el 30 d'abril del 2012, especificant-se la duració, descripció d'activitats, subcontractació i objectius previstos, de forma separada per cada una de les accions i/o projectes subvencionables.  
En la memòria econòmica es farà una previsió dels gastos per concepte de gasto, i en atenció a cada un dels projectes per als quals se sol·licita ajuda, i considerant les quanties màximes de subvenció establides en l'article 6 i els límits respecte dels gastos subvencionables regulats en l'article 18 d'esta ordre. Així mateix s'especificarà, respecte de cada projecte o acció aprovada de l'article 4, si serà subcontractat i en quina quantia.   
Estos models normalitzats hauran de presentar-se en suport paper i informàtic que serà facilitat per l'òrgan gestor i hauran d'anar firmats pel responsable de l'entitat i pel responsable del projecte.   
2. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel que s'aprova el Reglament de la Llei 38/2003, de 17 de novembre de 2003, General de Subvencions; i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'Administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.   
Article 9. Instrucció i procediment de concessió  
1. La concessió de les ajudes es tramitarà en règim de concurrència competitiva, en els termes establits en el títol I de la Llei 38/2003, 17 de novembre, General de Subvencions.  
2. La instrucció del procediment de concessió de subvencions correspondrà a la Direcció General d'Ocupació i Inserció Laboral.  
Després de l'avaluació i examen de les sol·licituds, la comissió de valoració a què es fa referència en els apartats 3 i 4 d'este mateix article, atenent els criteris i elsa requisits establits per a les ajudes recollides en la present ordre, emetrà un informe en què es concretarà el resultat de l'avaluació efectuada, el dit informe determinarà els projectes seleccionats, així com l'import de l'ajuda que individualment s'haja assignat a cadascú, d'acord amb la disponibilitat pressupostària.  
L'òrgan instructor, a la vista de l'expedient i de l'informe de la comissió de valoració, formularà la corresponent proposta de resolució per a la seua remissió a l'òrgan competent.   
3. La comissió de valoració esmentada en el punt anterior estarà formada per quatre membres amb la composició següent: presidenta, el cap de l'Àrea de Foment d'Ocupació o persona en qui delegue; vocals, dos caps de servici adscrits a l'Àrea de Foment d'Ocupació; i com a secretari, un cap de Secció adscrit a l'Àrea de Foment d'Ocupació.   
4. Esta comissió de valoració, com a òrgan col·legiat, s'ajustarà en el seu funcionament al règim establit per a estos en els articles 22 a 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Este òrgan podrà ser assessorat per experts externs al SERVEF.  
5. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
6. Serà requisit per a la concessió de les subvencions i per al pagament d'estes que els beneficiaris o entitats col·laboradores no siguen deutors per resolució ferma de procedència de reintegrament en els termes establits en l'article 13.2.g) de la Llei 38/2003, General de Subvencions.   
Article 10. Valoració dels projectes. Criteris  
1. Perquè un projecte puga ser valorat per la comissió haurà de complir els requisits establits en esta ordre i ser presentat segons els models normalitzats facilitats pel SERVEF.  
2. La comissió de valoració procedirà a la valoració dels projectes presentats en atenció als criteris següents:  
a) Els objectius d'inserció previstos en les accions que hagen de realitzar a través dels projectes presentats. Es valorarà específicament les dificultats d'inserció dels desocupats objecte del programa i les possibilitats de creació d'ocupació: fins a 30 punts.  
b) La desocupació existent en el territori sobre el qual actua el Pacte: fins a 40 punts.  
c) L'enfocament territorial, la justificació que el projecte va destinat a atendre necessitats concretes del territori sobre el qual actua el pacte, el seu plantejament i viabilitat, el seu cost i els seus objectius: fins a 15 punts.  
d) El percentatge de cofinançament del projecte. Este apartat es valorarà en el cas que l'entitat gestora del pacte destine un percentatge de cofinançament superior al 20%: fins a 15 punts.  
e) El grau d'execució i els resultats dels projectes subvencionats en anteriors convocatòries: este criteri s'aplicarà com un percentatge reductor dels punts obtinguts en els apartats anteriors.  
Article 11. Resolució i recursos  
1. La competència per a conéixer i resoldre sobre les sol·licituds formulades correspon al director general del SERVEF.  
2. El termini màxim per a resoldre i notificar la resolució procedent serà de sis mesos a comptar de la presentació de la sol·licitud en qualsevol dels registres d'entrada del SERVEF, en cas que esta s'efectuara una vegada publicada la resolució per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present convocatòria. En cas contrari, el termini s'iniciarà a partir de l'endemà a la dita publicació.  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu.   
4. Si després de la resolució de les ajudes, i una vegada esgotada la dotació inicial, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com l'incompliment de condicions i de terminis establits en la resolució, la falta de justificació dels gastos realitzats o altres circumstàncies, i es generara així un crèdit disponible, el dit crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.  
Article 12. Resolució de pagament i resolució d'incidències  
Per delegació de la Direcció General del SERVEF, l'òrgan competent per a efectuar el reconeixement d'obligacions i la proposta de pagament de la subvenció, i per a resoldre les incidències produïdes després de la concessió de les ajudes, com a pròrroga de terminis, modificacions justificades del projecte inicial o qualsevol variació de les condicions particulars de la concessió, serà el director general d'Ocupació i Inserció Laboral.  
Article 13. Seguiment i control de les ajudes  
1. Correspondrà a la Direcció General del SERVEF dur a terme la funció de control de les subvencions concedides, així com l'avaluació i el seguiment del programa regulat en esta ordre.  
2. Per a la realització d'estes funcions s'utilitzaran totes aquells mitjans que estiguen a disposició del SERVEF, inclús la contractació amb tercers i la col·laboració en el marc que corresponga amb la Inspecció de Treball i Seguretat Social.  
3. A l'efecte de difusió pública, les activitats que es realitzen basant-se en esta ordre hauran d'identificar-se convenientment, per cada municipi, o entitat beneficiària de la subvenció, de manera expressa, donant publicitat de la col·laboració del SERVEF i, si és el cas, del FSE.  
4. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions, que es realitzen per part d'Intervenció General i, si és el cas, de les institucions comunitàries, per estar les ajudes finançades pel Fons Social Europeu. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix estarà obligat a conservar els documents justificatius de l'aplicació dels fons rebuts, inclosos els documents electrònics, a mesura que puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 14. Disponibilitat de la documentació  
El beneficiari es compromet a conservar els originals dels tots els documents justificatius de la realització de totes les accions subvenciones relacionats amb els gastos i amb les auditories corresponents, estant a disposició del SERVEF, de la Comissió Europea i del Tribunal de Comptes fins a l'any 2016. Este període quedarà interromput si s'inicia un procediment judicial o a petició degudament motivada de la Comissió.  
Article 15. Concurrència de subvencions  
L'import de les ajudes o de les subvencions regulades en la present ordre no podrà ser, en cap cas, de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de desenvolupar el beneficiari.  
Article 16. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
Article 17. Avaluació de les actuacions subvencionades  
Una vegada finalitzat l'exercici pressupostari, l'entitat beneficiària queda obligada a facilitar tota aquella informació que siga necessària i en la forma que es determine per la Direcció General del SERVEF, a fi de realitzar l'avaluació dels objectius aconseguits com a conseqüència de les activitats subvencionades.  
Article 18. Gastos subvencionables. Exclusions, requisits, límits i justificació  
1. En cap cas es consideraran gastos subvencionables els previstos en l'article 31.7 de la Llei General de Subvencions ni els gastos següents:  
a) Impostos indirectes quan siguen susceptibles de recuperació o compensació, ni els impostos personals sobre la renda.  
b) Adquisicions noves o de segona mà de mobiliari, equip, vehicles, infraestructures, béns immobles i terrenys.  
2. Gastos subvencionables, requisits, límits i justificació:  
Gastos directes. S'entén per costos directes de l'acció subvencionada aquells que siguen inequívocament identificables amb ella i el nexe dels quals amb esta operació puga demostrar-se de manera indubtable.   
Els gastos directes hauran d'estar acreditats per mitjà de nòmines, liquidació de cotitzacions o TC1, TC2, factures o documents comptables de valor probatori equivalent i haver sigut efectivament realitzats i pagats amb anterioritat a la data de finalització dels períodes de justificació previstos en esta ordre, havent d'acreditar els corresponents càrrecs en compte justificatiu del pagament efectiu.  
S'inclouen en este apartat:  
Gastos de personal  
a.1. Gastos salarials de personal de les entitats locals consorciades: en les entitats consorciades es podrà subvencionar parcialment els gastos de personal: interventors, secretaris d'ajuntament, o tècnics, que sent personal de les administracions públiques consorciades presten funcions de gestió, seguiment, i control dels projectes subvencionats.   
L'import total que s'impute per este concepte de gasto no podrà superar el 5% del cost total aprovat en la liquidació final.   
Per a la justificació del gasto, les autoritats competents en matèria de personal de l'entitat gestora del pacte i de la corporació local a què pertanga el funcionari, hauran d'emetre una resolució conjunta en què s'indique el nombre d'hores treballades que s'imputen al projecte concret, dins del límit anteriorment establit, que haurà d'aportar-se al SERVEF junt amb els justificants del pagament dels dits gastos salarials per part de l'entitat gestora del pacte a la corporació local.   
a.2. Gastos salarials mensuals, inclòs el prorrateig de les pagues extra, del personal de l'entitat gestora del Pacte que exercisca el seu treball en el projecte subvencionat. Podran ser objecte de subvenció amb els límits següents: fins a 4.200 euros per al gerent; fins a 3.500 euros per al personal responsable del projecte; fins a 2.600 euros per al personal tècnic; i fins a 1.800 euros per al personal de suport. En els supòsits de jornada parcial, els dits límits es reduiran proporcionalment.   
Els dits gastos hauran d'acreditar-se per mitjà de la presentació de nòmines, liquidació de cotitzacions o TC1, TC2 i càrrecs en compte justificatiu del pagament efectiu.  
b. Altres gastos directes com a material específic per al desenvolupament d'alguna acció concreta. L'import total en concepte de costos directes imputats com a gastos al projecte no podrà superar el 5% del cost total de la corresponent acció subvencionable aprovat en liquidació final.  
Gastos indirectes reals, incloses dietes i gastos de desplaçament, així com gastos de publicitat i difusió. Els costos indirectes es podran imputar com una partida a preu fet fins al límit del 15% dels costos directes del projecte aprovats en la liquidació final.   
S'entén com a costos indirectes aquells que no poden vincular-se directament amb una operació de l'executant de l'activitat subvencionada, però que no obstant això són necessaris per a la realització de tal activitat, incloent-se tant aquells que són imputables a diverses de les operacions que desenvolupa el beneficiari, com els costos generals d'estructura que, sense ser imputables a una activitat concreta, són necessaris perquè l'activitat es duga a terme.  
L'acreditació d'estos costos indirectes es realitzarà per mitjà d'un certificat expedit pel secretari de l'entitat gestora del pacte. En el dit certificat s'especificarà i detallarà l'emissor de la factura, el gasto per conceptes i l'import a què ascendix en atenció a cada factura i per concepte de gasto, així com els preus unitaris.   
En qualsevol cas l'entitat beneficiària haurà de conservar les factures i documents comptables de valor probatori equivalent que suporten este certificat fins a l'any 2016.  
En el cas de dietes i gastos de desplaçament, els gastos de dietes per assistència no podran superar els 46,88 euros per persona i dia; i els gastos de dieta per restauració no podran superar els 30,05 euros per persona i dia.   
3. Les accions subvencionables, podran ser realitzades, bé directament, a excepció dels treballs d'investigació del mercat de treball, o bé de forma externalitzada per mitjà de la subcontractació amb tercers per a l'execució d'estes, amb els següents límits i requisits:  
1. Es podrà subcontractar fins al 40% del cost total aprovat del projecte. En cap cas podran subcontractar-se activitats que, augmentant el cost de l'activitat subvencionada, no aporten valor afegit al contingut d'esta.   
2. La subcontractació haurà de subscriure's per mitjà de contracte per escrit entre el beneficiari de l'ajuda i el subcontractista, i ser comunicada al SERVEF en el termini d'un mes des de la subscripció del dit contracte. En el cas que l'activitat concertada amb tercers excedisca del 20% del cost total aprovat del projecte i el dit import siga superior a 60.000,00 €, la subcontractació haurà de ser autoritzada pel SERVEF abans de l'inici de l'actuació subvencionada.  
3. En tot cas, la subcontractació haurà de realitzar-se després de la concessió de les ajudes regulades en la present ordre.  
4. Els subcontractistes quedaran obligats només davant del beneficiari, que assumirà la total responsabilitat de l'execució de l'activitat cofinançada davant l'administració.  
5. No es pot subcontractar amb les persones i entitats previstes en l'article 29.7 de la Llei 38/2003 General de Subvencions.  
6. Els gastos realitzats pel contractista hauran de respectar la mateixa tipologia, objecte i límits que els assenyalats en el present article per als gastos efectuats de forma directa pel beneficiari de la subvenció.  
7. En el cas de treballs d'investigació del mercat de treball regulats en l'apartat f) de l'article 4, que hagen sigut subcontractats amb universitats privades, haurà d'aportar-se documentació acreditativa del reconeixement d'estes per l'autoritat administrativa competent.  
4. Quan l'import del gasto subvencionable supere la quantia de 12.000 euros en subministrament de béns d'equip o prestació de servicis per empreses de consultoria o assistència tècnica, l'entitat beneficiària de l'ajuda haurà d'acreditar que s'ha sol·licitat un mínim de tres ofertes de diferents proveïdors, amb caràcter previ a la contracció del compromís, llevat que per les especials característiques del gasto subvencionable, no existisca en el mercat suficient nombre d'entitats que el subministren o presten.  
5. En cas que un mateix justificant de gasto haja sigut objecte d'altres subvencions publiques, el beneficiari haurà d'acreditar el percentatge del justificant de gasto que haja sigut subvencionat així com el mètode d'imputació utilitzat. En cas que no s'acredite esta circumstància, es considerarà que ha sigut subvencionat anteriorment en la seua totalitat.  
6. Les entitats gestores de pactes territorials d'ocupació els convenis de les quals amb la Conselleria d'Economia, Hisenda i Ocupació se subscriguen durant l'exercici 2011 podran imputar gastos subvencionables a partir de la presentació de la sol·licitud de la subvenció.  
Article 19. Termini de justificació  
Els projectes tindran una duració màxima de dotze mesos i comprendran els gastos produïts entre l'1 de maig del 2011 i el 30 d'abril del 2012 i es justificaran com a màxim el 30 de maig del 2012.   
Article 20. Quantia i liquidació de les ajudes  
1. El pagament de la subvenció a l'entitat beneficiària es lliurarà una vegada haja justificat la realització de les accions subvencionades per mitjà del compte justificatiu del gasto que contindrà la identificació de la subcompte d'ingressos on es comptabilitza la subvenció concedida, relació de subcomptes de gastos utilitzades per a la gestió de la subvenció,. nòmines, Liquidació de cotitzacions o TC1, TC2, factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, amb la documentació acreditativa que hagen sigut efectivament pagades amb anterioritat a la finalització dels períodes de justificació previstos. La suma de tots els gastos presentats pel beneficiari que, examinats per l'administració, es comprove que complixen amb els requisits per a poder ser subvencionats determinen el cost total aprovat del projecte. Sobre este cost s'aplicaran tots els límits establits en esta ordre, excepte el límit aplicable als costos directes que es calcula en relació amb el cost aprovat en liquidació final, però referit exclusivament al projecte concret a què corresponga el gasto i el límit del 15% aplicable als costos indirectes, que es calcula en relació als costos directes totals aprovats en la liquidació final.  
2. Una vegada presentada la memòria d'activitats amb els projectes i quanties de cada un d'ells i la memòria econòmica, ambdós, si és el cas i a la vista de l'ajuda concedida, es podrà anticipar sense aval el 50% de la subvenció en funció dels resultats d'execució obtinguts pel Pacte en convocatòries anteriors o en cas que s'opte a esta modalitat d'ajudes per primera vegada. En cas que s'hagen produït execucions inferiors al 40% de l'import de la subvenció concedida només es podrà lliurar anticipadament el 30% de la subvenció. Quan el percentatge d'execució siga igual o inferior al 30% només es podran lliurar bestretes del 15%, excepte en cas que siga igual o inferior al 15%, i en este cas es podran lliurar únicament bestretes del 5%. En aplicació de l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, tant l'activitat subvencionada com el gasto que li siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haguera iniciat l'any de concessió.  
3. L'incompliment dels objectius previstos en el projecte aprovat, la falta de justificació o la justificació parcial donaran lloc a la minoració, o si és el cas, a la revocació de l'ajuda amb el reintegrament de les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta.  
La minoració en cas d'incompliment dels objectius es realitzarà prorratejant els objectius previstos en relació amb els objectius aconseguits i amb el cost aprovat del projecte.  
4. L'import de les ajudes no podrà superar el 80 per 100 del cost dels gastos de les actuacions subvencionades. La quantia d'esta subvenció en cap cas podrà aïlladament o en concurrència amb altres subvencions, ajudes, ingressos o recursos, superar el cost del projecte o activitat subvencionats.  
5. La justificació de les accions i dels gastos efectuats constituïx un acte obligatori per al beneficiari. Es realitzarà dins del termini establit en l'article 19. El compte justificatiu de gasto haurà d'anar acompanyada de la documentació següent:  
a) Una memòria d'activitats. En ella es descriuran i valoraran qualitativament les activitats exercides per l'entitat gestora del Pacte, detallant quins objectius d'inserció s'han aconseguit respecte dels previstos en totes i cada una de les accions o projectes aprovats. En tot cas, la memòria d'activitats haurà de fer referència als punts següents: Data i lloc de realització de les accions, enumeració detallada de les activitats realitzades en relació amb el personal i els mitjans subvencionats, relació de persones o grups atesos i de persones inserides, especificant en ambdós casos al col·lectiu de desocupats que pertanyien, relació d'empreses creades, etcètera, segons el model normalitzat que es facilitarà pel SERVEF. En el supòsit de programes d'ocupació vagen dirigits a la recol·locació d'una empresa concreta, dins del territori d'actuació del Pacte es deurà acreditar les atencions i insercions aconseguides respecte dels treballadors de la dita empresa. Quan els dits programes vagen dirigits a la recol·locació dels treballadors procedents de sectors de producció amb un major índex de desocupació, es deurà acreditar la procedència del treballador respecte del sector o sectors objecte del pla.   
b) Una memòria econòmica. En ella es detallaran els gastos efectuats en atenció a totes i cada una de les accions o projectes aprovats.   
En cas que una o diverses de les activitats s'hagen subcontractat, s'haurà d'aportar, el contracte administratiu que s'haja subscrit entre l'entitat gestora del Pacte i el subcontractista, junt amb les factures.   
Estes memòries hauran de presentar-se en suport paper i informàtic, segons model normalitzat que serà facilitat per l'òrgan gestor. Estos dos models hauran d'anar firmats pel responsable de l'entitat gestora del pacte i pel responsable del projecte.  
c) Acreditació documental (fotografies dels cartells, etc?) del compliment de l'obligació d'informació als treballadors contractats per l'entitat gestora del pacte les nòmines del qual s'imputen al projecte, així com als participants en el pla i publicitat amb caràcter general que el projecte compta amb el cofinançament del Fons Social Europeu i del SERVEF.   
6. Es podran efectuar liquidacions parcials sempre que les accions subvencionades estiguen finalitzades i pagades i tinguen substantivitat pròpia per a poder ser avaluades.  
7. A l'efecte de la liquidació de les ajudes, no computaran com a objectius d'inserció aquelles contractacions que es produïsquen en el marc d'ofertes públiques d'ocupació o de programes d'ocupació públic d'interés general o social; ni tampoc les contractacions realitzades per empreses de treball temporal per a la posada a disposició dels treballadors que presten els seus servicis en les empreses usuàries.  
Article 21 Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de la Llei 38/2003, de 17 de novembre, General de Subvencions i de conformitat amb el que establixen els articles 91, 92 i 93 del Reglament de l'esmentada Llei, aprovat pel Reial Decret 887/2006, de 21 de juliol.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions i el títol IV del Reglament d'esta.  
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
DISPOSICIONS ADDICIONALS  
Primera. Finançament  
1. Estes ajudes es finançaran a càrrec del capítol 4, codi línia T2941000, subprograma 322.51, Foment d'Ocupació, per un import global màxim estimat de 3.000.000 euros.   
No obstant això, esta convocatòria queda condicionada a l'existència en el pressupost econòmic de l'any 2011 de crèdit adequat i suficient per a això. A este efecte, s'haurà de publicar en el Diari Oficial de la Comunitat Valenciana la resolució del secretari autonòmic d'Ocupació, director general del SERVEF, per la qual es donarà publicitat a les línies de crèdit i a l'import global màxim destinat a la concessió de les ajudes previstes en la present ordre.  
2. Si al llarg de l'exercici 2011 existira crèdit disponible que permetera incrementar el finançament pressupostari d'esta ordre, el SERVEF, prèvia publicació del dit crèdit en el Diari Oficial de la Comunitat Valenciana, podrà destinar-lo al finançament de les sol·licituds presentades a l'empara d'esta convocatòria que no pogueren ser ateses, sense necessitat d'establir nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
Segona. Models normalitzats  
Els models normalitzats als quals s'al·ludix en la present ordre es troben a disposició de les entitats sol·licitants en la direcció d'Internet .  
Tercera. Normativa aplicable  
Les ajudes que es concedisquen a l'empara de la present ordre tindran la consideració de subvencions públiques i es regiran pels preceptes en vigor del Text Refós de la Llei d'Hisenda Pública de la Generalitat.   
Per allò no establit expressament en la present convocatòria és aplicable els preceptes de caràcter bàsic de la Llei 38/2003, de 17 de novembre, General de Subvencions, de conformitat amb el que disposa l'apartat primer de la disposició final primera d'esta, i de conformitat amb els precepte bàsics del Reial Decret 887/2006, de 21 de juliol, pel qual s'aprova el seu Reglament.  
Quarta. Compatibilitat amb el mercat comú  
Les ajudes regulades en esta ordre són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 107, apartat 1, del Tractat de Funcionament de la Unió Europea (TFUE) per estar destinades a entitats públiques per a la realització d'actuacions de foment d'ocupació en el seu marc competencial.  
Quinta. Presentació de documentació  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f, de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què estiguen i no hagen transcorregut més de cinc anys des de la finalització del procediment a què corresponguen.   
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document amb anterioritat a la formulació de la proposta de resolució, de conformitat amb l'article 71 de la Llei 30/1992.  
Sexta. Normativa supletòria  
Es considera normativa supletòria l'ordre 23/2010 de 2 de juny, de la Conselleria d'Economia, Hisenda i Ocupació, per la qual es regulen i es convoquen les subvencions destinades a la implantació de plans integrals d'ocupació per a la recol·locació de treballadors afectats per processos de reconversió o de reestructuració d'empreses, per al període 2010-2011 (DOCV 6286 de 10.06.2010) per als programes d'ocupació previstos en l'article 4, apartat a, d'esta ordre.  
Sèptima  
En relació amb els plans de recol·locació de treballadors, previstos en l'article 4.a d'esta ordre, i a l'efecte de determinar els sectors productius en els distints àmbits territorials d'actuació dels pactes, es consideraran les dades estadístiques del mes anterior al de la publicació de la present ordre en el DOCV. La referència a estes dades deurà costar com a justificació de la sol·licitud de subvenció del projecte. En cas que es tracte d'una empresa concreta, dins del territori d'actuació del Pacte, estes dades vindran referides, si és el cas, a l'expedient de regulació d'ocupació.  
DISPOSICIÓ FINAL  
Única. Facultats d'execució i desenvolupament  
Es faculta el director general del SERVEF per a dictar les instruccions i adoptar les mesures que considere oportunes per al desenvolupament i l'aplicació de la present ordre, així com per a regular la intervenció dels agents socials a l'efecte del que disposa esta, a través dels òrgans de participació que es determinen, i es delega en este la competència per a ampliar els terminis de justificacions, amb caràcter excepcional, quan concórreguen circumstàncies degudament motivades que impossibiliten la seua presentació en els terminis assenyalats.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa-Administrativa, o, potestativament, recurs de reposició davant d'este mateix òrgan en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient. Quan la interessada siga una administració pública, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos comptadors des de l'endemà de la seua publicació, en els termes que preveu l'article 44 de la Llei 29/1998.  
València, 22 de desembre de 2010  
El vicepresident segon del Consell  
i conseller d'Economia, Hisenda i Ocupació,  
GERARDO CAMPS DEVESA